b'\n_START_ARTICLE_\nDomenico Schiattarella\n_START_SECTION_\nFormula 1\n_START_PARAGRAPH_\nSchiattarella sai ensimm\xc3\xa4isen mahdollisuutensa ajaa F1-sarjassa loppukaudella 1994. Rahavaikeuksissa painiva Simtek-talli otti Schiattarellan ranskalaisen Jean-Marc Gounonin tilalle, koska Schiattarella pystyi maksamaan paikasta Gounonia enemm\xc3\xa4n. Ensimm\xc3\xa4inen kilpailu Euroopan GP:ssa Espanjan Jerezin radalla tuotti 19. sijan - kilpailun viimeisen ja 5 kierrosta voittajalle j\xc3\xa4\xc3\xa4neen\xc3\xa4. Seuraavassa kilpailussa Schiattarellan paikan otti varakas Taki Inoue, mutta Domenico p\xc3\xa4\xc3\xa4si mukaan j\xc3\xa4lleen kauden viimeiseen kilpailuun Australian GP:hen, jossa kohtaloksi koitui vaihdelaatikkorikko._NEWLINE_Schiattarella s\xc3\xa4ilytti paikkansa Simtekill\xc3\xa4 kaudelle 1995, vaikka sopimus kattoikin vain kauden alkupuoliskon, jonka j\xc3\xa4lkeen paikka olisi varattu japanilaiselle Hideki Nodalle. Tallin toinen kuljettaja Jos Verstappen oli Schiattarellalle liian nopea. Simtekin auto oli parempi kuin Pacificin ja Fortin, mutta t\xc3\xa4m\xc3\xa4 ei viel\xc3\xa4 paljoa auttanut. Talli oli konkurssin partaalla, ja niinp\xc3\xa4 rahavirtojen lakattua talli lopetti toimintansa 1995 Monacon GP:n j\xc3\xa4lkeen. Simtekin loppu oli samalla my\xc3\xb6s Schiattarellan F1-uran p\xc3\xa4\xc3\xa4tepiste.\n_START_SECTION_\nIndyCar (CART)\n_START_PARAGRAPH_\nSchiattarella ajoi sek\xc3\xa4 kaudella 1994 ett\xc3\xa4 kaudella 1995 kaksi IndyCar-sarjan kilpailua. Lis\xc3\xa4ksi Schiattarella osallistui viel\xc3\xa4 kaudella 1998 CART-sarjan Long Beachin kilpailuun. Yhteens\xc3\xa4 kilpailuja kertyi siis viisi, joissa parhaaksi sijoitukseksi j\xc3\xa4i 16. sija Ohiossa Lexingtonin radalla 1994 ja Kalifornian Long Beachiss\xc3\xa4 1998. Schiattarella ajoi kaikki CART/IndyCar-kilpailunsa Andreas Leberlen ja entisen F1-kuljettaja Christian Dannerin Project Indy -tallissa.\n_START_SECTION_\nUrheiluautot\n_START_PARAGRAPH_\nF1-uransa j\xc3\xa4lkeen Schiattarella on ajanut p\xc3\xa4\xc3\xa4asiassa eri urheiluautosarjoissa, kuten American Le Mans -sarjassa tai FIA GT-sarjassa. Vuonna 1997 Schiattarella ajoi FIA:n GT-sarjassa Lotus Elise GT1:t\xc3\xa4, yleens\xc3\xa4 Luca Badoerin kanssa. Schiattarellan menestys urheiluautojen parissa on ollut huomattavasti parempaa kuin menestys F1:ss\xc3\xa4 tai CART:ssa._NEWLINE_Schiattarella ajoi my\xc3\xb6s FIA GT-sarjan Helsingiss\xc3\xa4 j\xc3\xa4rjestetyss\xc3\xa4 kilpailussa vuonna 1997.'